**„Аз искам да бъда свободен навсякъде и всякога“ – Петко Каравелов**

**Габриела Петрова Стефанова**

**СУ “Йордан Йовков“ гр. Сливен 9.a клас**

Свободата е нашият избор, благодарение на който носим отговорността за постъпките си. Тя е способността ни да преценим „за“ или „против“ дадено действие, преди да го предприемем.

Какво е свободата за Петко Каравелов? Едно от най-важните му послания към поколенията е стремежът и жаждата към свобода. Това се отразява в неговите творби и публицистика. Той е ръководна фигура в процеса на формиране и развитие на политическия живот в България след Освобождението.

Подписът му „Аз искам да бъда свободен навсякъде и всякога“ не само отразява неговия светоглед, но и става символ на стремежа на българския народ към освобождение и независимост. За Каравелов, свободата е висша ценност, която присъства във всеки етап от човешкия живот. Той вярва, че е нещо, което трябва да бъде извоювано, не само във времена на битки за независимост, но и в ежедневието ни. Далновидност, принципност и постоянство – тези черти, характерни единствено за добрите и умели държавници, определят напълно личността на Каравелов.

Според мен свободата се изразява както в правото на личен избор, така и в начина, по който всеки от нас разкрива своята личност. Понякога просто е нужно да вярваме силно и да искаме нещо истински, за да го получим. Колкото по-различен и уникален е един човек и колкото повече е отворен към света, толкова по-голяма свобода има той. Тя е състояние на духа, способността всеки сам да прави своите избори. Ако човек иска да бъде свободен, той първо трябва да знае същността на тази идея. Животът е прекалено кратък, за да опитаме от всичко, но е достатъчен да постигнем целите си, защото сме свободни.

Свободата, както мисли и Каравелов, е не само политическо понятие, но и морален принцип и човешка ценност. Той вярва, че всеки човек трябва да живее според собствените си убеждения и да има право сам да избира своя път, без да бъде упрекван и ограничаван. Затова е важно да осъзнаем, че свободата е не само дълг към нас самите, но и към обществото.

„Най-добрият лек за повечето, ако не за всички злини, е свободата.“ – казва още авторът. Тя е олицетворение на безгранична мисъл. Човекът е свободен да се бори или да се примири. Свободен да отстоява личните си права или да позволи на някой друг да го прави вместо него. Свободата е избор.

Петко Каравелов не се притеснява да изразява своята позиция по дадена тема, дори и това да води до последствия за самия него. Той е от онези светли примери в политиката за човек, отдал работата си на родината, вярвайки, че нещата ще тръгнат в правилната посока.

Аз мисля, че свободата е способността на човека да избира. Тя е неограниченост на волята, духа, действията, мислите и чувствата. Ние решаваме кои и какви да бъдем. Личната ни свобода е наш избор. За всеки тя е различна. Аз се чувствам свободна, защото заявявам мнението си без да наранявам достойнството на някого. Правя това, което мисля, че е в полза на другите, стремя се да бъда добра към всеки. Моята свобода свършва там, където започва тази на другите. Защото тя има граница, деляща я със слободията. Неуважението и незачитането на друга гледна точка, пренебрежението и грубото отношение на някого са слободия, която често е възприемана като свобода. Да правим каквото си искаме е лесно, но носим последствията, независимо дали са положителни или отрицателни.

Свободата, според мен, е не само висша ценност, но и бреме, с което не всеки може да се справи. Всички се стремим към нея, но не всеки е достатъчно зрял, за да бъде свободен.